b'\n_START_ARTICLE_\nKubism\n_START_PARAGRAPH_\nKubism on 20. sajandi kunstivool, mis hakkas kujunema Pariisis 1907. aastal Pablo Picasso ja Georges Braque\'i teostes. _NEWLINE_Kubistide eelk\xc3\xa4ija oli Paul C\xc3\xa9zanne.\n_START_SECTION_\nKubismi m\xc3\xb5iste\n_START_PARAGRAPH_\nM\xc3\xb5iste "kubism" v\xc3\xb5ttis kasutusele prantsuse kriitik Louis Vauxcelles ja see vihjab kuubist l\xc3\xa4htuvale kujutamisele. Kriitik kirjeldas Braque\'i teoseid 1908. aastal v\xc3\xa4ljendiga bizarreries cubiques (kuubilised veidrused)._NEWLINE_Kubistide eesm\xc3\xa4rk oli vabastada teos jutustavast sisust ja kujutada asju (muusikainstrumendid, nat\xc3\xbc\xc3\xbcrmordid, maastikud jne) geomeetrilistena (kuup, silinder jne), t\xc3\xbckeldatud pindadena v\xc3\xb5i stereomeetrilistena (kujutada esemeid \xc3\xbchekorraga mitmest vaatevinklist).\n_START_SECTION_\nKubismi voolud\n_START_PARAGRAPH_\nAlgset kubismi, perioodi, mis algas 1909. aastal, nimetatakse anal\xc3\xbc\xc3\xbctiliseks kubismiks. Seda perioodi iseloomustab motiivide (majad, puud ja nat\xc3\xbc\xc3\xbcrmordid) lahutamine justkui algosadeks (geomeetrilisteks kujunditeks) ning nendest uue pildi \xc3\xbclesehitamine._NEWLINE_Teine, hilisem vool kubismis, kannab nimetust s\xc3\xbcnteetiline kubism (alguseks peetakse 1912. aastat). Kunstnik paneb esmalt paika vormid ja v\xc3\xa4rvid ja alles siis m\xc3\xb5tleb v\xc3\xa4lja motiivi, tavaliselt nat\xc3\xbc\xc3\xbcrmordi. S\xc3\xbcnteetilise kubismi esindajaks on hispaanlane Juan Gris. S\xc3\xbcnteetiliseks nimetatakse ka Picasso ja Braque\'i kubismi p\xc3\xa4rast 1912. aastat._NEWLINE_Aastast 1912 hakkasid kubistid oma piltidele kleepima juurde ajalehti, tapeeti ja kangaid. Hakati kasutama kollaa\xc5\xbeitehnikat. _NEWLINE_V\xc3\xa4rvid kubistide maalidel on tagasihoidlikud ja tuhmid. K\xc3\xb5ige t\xc3\xbc\xc3\xbcpilisemad on hallid-pruunid-tumerohelised ja kahvatusinised kooslused. Siiski, s\xc3\xbcnteetilist kubismi iseloomustab sageli ka suuremate geomeetriliste pindade ja erksamate ning puhtamate v\xc3\xa4rvitoonide kasutamine (Juan Gris). V\xc3\xa4ga kaugele l\xc3\xa4ks v\xc3\xa4rvide kasutamisel Robert Delaunay. Seda suunda on hakatud nimetama orfismiks. S\xc3\xbcnteetilisest kubismist eemaldus ka Fernand L\xc3\xa9ger, kes kasutas oma teostes tumedat v\xc3\xa4rvi silindreid ja torusid. Seda suunda hakati nimetama tubismiks._NEWLINE_Kubism on olnud inspiratsiooniks art d\xc3\xa9co aegkonna dekoratiivse kunstisuuna arenemisel 1920.\xe2\x80\x931930. aastatel, p\xc3\xb5hiliselt USA ja Euroopa metropolides.\n_START_SECTION_\nKubism Eestis\n_START_PARAGRAPH_\nI maailmas\xc3\xb5jaga kaasnenud elukorralduse teisenemine,mis p\xc3\xa4\xc3\xa4dis iseseisva riigi loomisega, t\xc3\xb5i uued tuuled ka kunstimaastikule. Eesti kultuuriruumis p\xc3\xb5hjustas muutustealdis \xc3\xb5hkkond eelk\xc3\xb5ige kohaliku kunstielu j\xc3\xa4rsu elavnemise. Hakkas tekkimas uusi kunstiorganisatsioone, hoogustus n\xc3\xa4itustetegevus ja p\xc3\xbcstitati uusi loomingulisi programme._NEWLINE_Seda ajaj\xc3\xa4rku iseloomustab ka kubismi teke eesti kunstis. Kui teatavasti tekkis kubism Prantsusmaal 1907. aasta paiku P. Picasso ja G. Braque\xe2\x80\x99i loomingus, siis Eestisse j\xc3\xb5udis kubism hiljem ja m\xc3\xa4rksa teisel kujul, olles m\xc3\xb5jutatud mitmest erinevast kunstivoolust \xe2\x80\x93 futurismist, ekspressionismist, konstruktivismist ja purismist._NEWLINE_Eestisse t\xc3\xb5i kubismi Jaan Vahtra (1882\xe2\x80\x931947). 1920 ilmusid ajakirja Ilo kolmandas numbris tema puul\xc3\xb5iketehnikas illustratsioonid. Need kandsid k\xc3\xbcll ekspressionismi, kuid samas oli tunda ka kubofuturismi vaimu. Aasta hiljem valmistas ta need graafikamapiks "Blanc et noir" ("Valge ja must")._NEWLINE_Eestis viljeldi kubismi 1920. aastate l\xc3\xb5puni. \xc3\x9ched j\xc3\xa4rjekindlamad kubistid olid Arnold Akberg ja Jaan Vahtra. Jaan Vahtra eestvedamisel loodi 1923. aastal Eesti Kunstnikkude R\xc3\xbchm.\n_START_SECTION_\nKubism skulptuuris\n_START_PARAGRAPH_\nKubistlikku skulptuuri iseloomustavad geomeetrilised vormid. Kujud n\xc3\xa4ivad olevat kombineeritud eri suurusega kuupidest, koonustest, silindritest jne. Kujutatav motiiv on aimatav.'